**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.08.2018, ora 08.00 – 24.08.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 24.08.2018, ora 07.00**

**RÂURI**

**Debitele au fost, în general, staţionare**, exceptând cursurile inferioare ale râurilor: Someș, Mureș, Timiș, Suceava și Trotuș, unde au fost în creștere prin propagare.

Pe râurile din bazinele hidrografice: Prut, Moldova, Bistrița, Putna, Rm. Sărat, Buzău, pe cursurile superioare și mijlocii ale Sucevei și Trotușului și pe cursul Siretului, debitele au fost în scădere ușoară.

S-au înregistrat scurgeri importante pe versanți, torenți, pâraie și creșteri rapide de niveluri și debite cu posibile efecte de inundații locale pe unele râuri mici din nordul, centrul şi sudul țării, ca urmare a precipitaţiilor căzute, sub formă de aversă şi mai importante cantitativ.

În interval s-au situat peste **COTELE DE ATENŢIE** râurile la staţiile hidrometrice: Bughea – Bughea de Jos (150)-jud. AG şi Drăgoioasa – Tomnatec (50)-jud. SV.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Jiu (exceptând Motru), Vedea, Ialomiţa, Suceava, Moldova, pe cursurile superioare ale Crișului Alb, Bistriței și Trotuşului, pe cursul Prutului, pe cursurile mijlocii şi inferioare ale Oltului şi Siretului, pe cursul inferior al Argeşului şi pe râurile din Dobrogea și mai mici (10-30% din mediile multianuale lunare) pe râurile din bazinele Tur, Lăpuș și Bârlad și pe afluenții Jijiei.

În interval au emise **12 ATENŢIONĂRI HIDROLOGICE** pentru fenomene hidrologice imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare**, exceptând râurile din bazinele hidrografice Siret (exceptând Bârladul) și Prut, unde vor fi în scădere uşoară.

Sunt posibile scurgeri importante pe versanți, torenți, pâraie și creșteri rapide de niveluri și debite cu posibile efecte de inundații locale pe unele râuri din nord-vestul și centrul țării și din zonele de munte ca urmare a precipitaţiilor, sub formă de aversă, prognozate.

**DUNĂRE**

**Debitul la intrarea în ţară (secţiunea Baziaş) în intervalul 23.08 – 24.08.2018 a fost în scădere, având valoarea de 2300 m3/s,** sub media multianuală a lunii august (4300 m3/s).

În aval de Porţile de Fier debitele au fost în scădere pe sectoarele Gruia – Zimnicea și Călărași – Tulcea și în creștere pe sectorul Giurgiu – Oltenița.

**Debitul la intrarea în ţară (secţiunea Baziaş) va fi staționar (2300 m3/s).**

În aval de Porţile de Fier debitele vor fi în scădere pe sectoarele Gruia – Giurgiu şi Hârşova – Tulcea şi relativ staţionare pe sectorul Olteniţa – Cernavodă.

**2.** **Situaţia meteorologică în intervalul 23.08.2018, ora 09.00 –24.08.2018, ora 06.00**

**ÎN ŢARĂ**

Vremea s-a menținut călduroasă în majoritatea regiunilor. Mai ales după-amiaza și seara instabilitatea atmosferică a fost accentuată în zonele montane și submontane, precum și, local, în Transilvania, Crișana și izolat în Oltenia și în Muntenia. Aceasta s-a manifestat prin înnorări temporar accentuate, averse care au avut și caracter torențial, descărcări electrice și intensificări de scurtă durată ale vântului. În intervale scurte de timp s-au acumulat cantități importante de apă, care izolat au depășit 25...30 l/mp (până la 55 l/mp la stația hidrologică Bicaz Chei, județul Neamț). Pe raza localității Oradea s-au consemnat și căderi de grindină. În restul teritoriului vremea a fost frumoasă, iar cerul variabil, mai mult senin noaptea. Temperaturile maxime s-au încadrat între 25 de grade la Sulina și 34 de grade la Banloc, Satu Mare, Calafat, Chișineu Criș, Arad, Bechet și Oradea. La ora 06.00 se înregistrau valori termice cuprinse între 13 grade la Joseni, Întorsura Buzăului, Vaslui, Negrești și Baraolt și 25 de grade la Sulina și Moldova Nouă. Spre sfârșitul intervalului, cu totul izolat, în zonele joase de relief, îndeosebi din centru și nord-est, a fost ceață.

*Indicele temperatură-umezeală (ITU) a atins pragul critic de 80 de unități al disconfortului termic, pe arii restrânse, în regiunile vestice, precum și în Lunca Dunării.*

**Observaţii:** de ieri de la ora 06.00 au fost în vigoare 54 de mesaje pentru fenomene meteorologice periculoase imediate:

- 2 avertizări cod portocaliu emise de SRPV Timișoara;

- 52 atenționări cod galben (17 emise de SRPV Timișoara, 11 emise de SRPV Cluj-Napoca, 11 emise de SRPV Sibiu, 6 emise de SRPV Craiova, 4 emise de SRPV Bacău 3 emise de CNPM pentru Muntenia).

**LA BUCUREŞTI**

Vremea frumoasă, dar călduroasă în orele amiezii a persistat. Cerul a fost variabil, mai mult senin în a doua parte a intervalului, iar vântul a suflat slab până la moderat. Temperatura maximă a fost de 31 de grade la Afumați, de 32 de grade la Băneasa și de 33 de grade la Filaret, iar la ora 06.00 se înregistrau 17 grade la Afumați și Filaret și 18 grade la Băneasa.

*Indicele temperatură-umezeală (ITU) s-a apropiat de pragul critic de 80 de unități al disconfortului termic.*

**3. Prognoza meteorologică în intervalul 24.08.2018, ora 09.00 – 25.08.2018, ora 09.00**

**ÎN ŢARĂ**

Vremea va fi călduroasă în cea mai mare parte a țării, dar îndeosebi în regiunile vestice și sud-vestice, unde disconfortul termic va fi ridicat, iar indicele temperatură-umezeală (ITU) va atinge și va depăși ușor pragul critic de 80 de unități. Cerul va fi variabil și mai ales după-amiaza și seara vor fi înnorări temporar accentuate, averse și descărcări electrice, local în zonele de deal și de munte, pe arii mai restrânse în regiunile nord-vestice și centrale, dar izolat și în restul teritoriului. Ploile vor avea și caracter torențial și vor fi condiții de grindină. Vântul va sufla slab și moderat, cu unele intensificări în sudul Banatului și pe litoral, dar de scurtă durată și în rest, asociat averselor. Temperaturile maxime vor fi cuprinse între 26 și 34 de grade, cu cele mai ridicate valori în Câmpia de Vest. Temperaturile minime se vor situa, în general, între 11 și 21 de grade.

**LA BUCUREŞTI**

Vremea va fi călduroasă, iar indicele de confort termic temperatură-umezeală, (ITU), se va apropia de pragul critic de 80 de unități. Cerul va fi variabil, iar vântul va sufla slab și moderat. Temperatura maximă se va situa în jurul valorii de 32 de grade, iar cea minimă de 17...18 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 22.08.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**A.P.M. Ialomiţa** informează despre producerea unui incendiu, la data de 24.08 2018, la ora 01.20, la 3 hale de depozitare deşeuri mase plastice, aparţinând SC Plastic Recycling Export SRL, din localitatea Grecii de Jos, judeţul Ialomiţa. A fost afectată o suprafaţă de aproximativ 700 mp. I.S.U. Ialomiţa a intervenit cu 7 autospeciale pentru stingerea incendiului.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 19.08.2018-20.08.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE